Na temelju članaka 3., 4., 11. i 15. Zakona o komunalnom gospodarstvu („Narodne novine“ broj 36/95, 70/97, 128/99, 57/00, 129/00, 59/01, 26/03, 82/04, 110/04, 178/04, 38/09, 79/09, 153/09, 49/11, 84/11, 90/11, 144/12, 94/13, 153/13, 147/14, 36/15) te članka 28. Statuta Općine Ernestinovo („Službeni glasnik“ Općine Ernestinovo broj 1/13 i 4/13), Općinsko vijeće Općine Ernestinovo na 22. sjednici održanoj 21. prosinca 2015. donijelo je

**ODLUKU**

**o obavljanju komunalnih djelatnosti**

1. **OPĆE ODREDBE**

Članak 1.

 Ovom se odlukom utvrđuju komunalne djelatnosti, način i uvjeti njihova obavljanja te druga pitanja od značaja za obavljanje komunalnih djelatnosti na području Općine Ernestinovo.

Članak 2.

 Na području Općine Ernestinovo obavljaju se sljedeće komunalne djelatnosti:

1. održavanje čistoće u dijelu koji se odnosi na čišćenje javnih površina
2. održavanje javnih površina
3. održavanje nerazvrstanih cesta
4. održavanje groblja
5. obavljanje dimnjačarskih poslova
6. javna rasvjeta

Posebnim zakonom i ovom odlukom propisano je što se podrazumijeva pod pojmom svake od navedenih komunalnih djelatnosti iz stavka 1. ovog članka.

Članak 3.

 Komunalne djelatnosti obavljaju:

1. komunalni pogon Općine Ernestinovo
2. pravne ili fizičke osobe na temelju ugovora o povjeravanju komunalnih poslova
3. pravne ili fizičke osobe na temelju ugovora o koncesiji
4. **KOMUNALNE DJELATNOSTI KOJE OBAVLJA KOMUNALNI POGON OPĆINE ERNESTINOVO**

Članak 4.

 Komunalni pogon je služba koju je osnovala Općina Ernestinovo radi obavljanja sljedećih komunalnih djelatnosti:

1. održavanje čistoće u dijelu koji se odnosi na čišćenje javnih površina
2. održavanje javnih površina
3. održavanje nerazvrstanih cesta
4. održavanje groblja

Članak 5.

Programom održavanja komunalne infrastrukture koji donosi Općinsko vijeće za svaku kalendarsku godinu utvrđuje se opis i opseg poslova održavanja komunalne infrastrukture s procjenom pojedinih troškova po djelatnostima, iskaz financijskih sredstava potrebnih za ostvarivanje programa i izvor financiranja, u skladu s predvidivim sredstvima.

 Opis i opseg obavljanja komunalnih djelatnosti koje obavlja komunalni pogon Općine Ernestinovo utvrđuju se Programom iz stavka 1. ovog članka.

1. **NAČIN I UVJETI ZA OBAVLJANJE KOMUNALNE DJELATNOSTI NA TEMELJU PISANOG UGOVORA**

Članak 6.

 Djelatnost održavanja javne rasvjete obavljaju pravne ili fizičke osobe na temelju pisanog ugovora o povjeravanju komunalne djelatnosti koji sklapaju s Općinom Ernestinovo.

 Djelatnost održavanja javne rasvjete podrazumijeva upravljanje, održavanje objekata i uređaja javne rasvjete za rasvjetljavanje javnih površina, javnih cesta koje prolaze kroz naselja i nerazvrstanih cesta u naseljima te prigodno ukrašavanje i osvjetljavanje naselja za državne, božićno-novogodišnje blagdane i druge manifestacije.

Članak 7.

 Ugovor o povjeravanju komunalne djelatnosti održavanja javne rasvjete sklapa se na vrijeme od četiri godine.

 Opis i opseg obavljanja komunalnih djelatnosti temeljem ugovora o povjeravanju komunalnih poslova na godišnjoj razini planiraju se Programom iz stavka 1. članka 5. ove odluke.

Članak 8.

 Postupak odabira pravne ili fizičke osobe kojoj će biti povjereno obavljanje komunalne djelatnosti održavanja javne rasvjete provodi se prikupljanjem ponuda ili raspisivanjem javnog natječaja u skladu sa Zakonom o komunalnom gospodarstvu te ovom odlukom.

 Odluku o objavi prikupljanja ponuda odnosno raspisivanju javnog natječaja donosi općinski načelnik.

 Postupak prikupljanja ponuda odnosno provedbu javnog natječaja provodi povjerenstvo koje ima predsjednika i dva člana, a imenuje ga općinski načelnik.

Članak 9.

 Postupak prikupljanja ponuda provodi se kada vrijednost poslova komunalne djelatnosti održavanja javne rasvjete u godišnjem iznosu ne prelazi vrijednost od 200.000,00 kn bez PDV-a.

 Javni natječaj raspisuje se kada vrijednost poslova komunalne djelatnosti održavanja javne rasvjete godišnje iznosi 200.000,00 kn ili više, s PDV-om.

***Posebne odredbe o postupku prikupljanja ponuda***

Članak 10.

Prikupljanje ponuda u postupku odabira pravne ili fizičke osobe za obavljanje djelatnosti održavanja javne rasvjete obavlja se upućivanjem poziva za dostavu ponude najmanje trojici gospodarskih subjekata.

Pozivi se upućuju gospodarskim subjektima prema vlastitom odabiru iz vlastite baze podataka koji su do sada uredno izvršavali svoje obveze u odnosu na naručitelja Općinu Ernestinovo ili bilo kojem drugom gospodarskom subjektu koji je registriran za obavljanje djelatnosti održavanja javne rasvjete.

Pozivi za dostavu ponuda gospodarskim se subjektima upućuju pisanim putem, preporučenom poštanskom pošiljkom s dostavnicom ili povratnicom.

 U postupku prikupljanja ponuda otvaranje ponuda nije javno.

***Posebne odredbe o postupku javnog natječaja***

Članak 11.

 Javni natječaj obavezno se objavljuje na službenoj internetskoj stranici Općine Ernestinovo, a obavijest o raspisivanju javnog natječaja objavljuje se u dnevnom tisku. U obavijesti se navodi da je tekst javnog natječaja dostupan na službenoj internetskoj stranici Općine Ernestinovo.

 U postupku javnog natječaja provodi se javno otvaranje ponuda, istodobno s istekom roka za dostavu ponuda. U javnom natječaju navodi se mjesto i vrijeme otvaranja ponuda.

***Zajedničke odredbe za postupak prikupljanja ponuda i javni natječaj***

Članak 12.

Ponude se dostavljaju u zatvorenim omotnicama.

Postupak prikupljanja ponuda odnosno javnog natječaja valjan je i ako pristigne samo jedna ponuda koja udovoljava uvjetima iz poziva za dostavu ponuda.

Članak 13.

 Poziv za dostavu ponuda odnosno javni natječaj mora sadržavati:

* djelatnost za koju se povjerava obavljanje komunalnih poslova
* vrijeme za koje se povjerava obavljanje komunalnih poslova
* vrstu i opseg poslova
* način i rokove plaćanja
* jamstvo izvršitelja za ispunjenje ugovora
* način, mjesto i rok za dostavu ponude
* dokaze sposobnosti koji su potrebni kao prilozi ponudi, a radi dokazivanja tražene pravne i poslovne, financijske i gospodarske te stručne i tehničke sposobnosti, te njihovi minimalni zahtjevi
* kriterij za odabir najpovoljnije ponude

Članak 14.

 Povjerenstvo sastavlja zapisnik o otvaranju ponuda te zapisnik o pregledu i ocjeni ponuda.

 Na osnovu postupka koji provodi povjerenstvo, općinski načelnik predlaže Općinskom vijeću donošenje odluke o odabiru najpovoljnijeg ponuditelja za povjeravanje obavljanja komunalne djelatnosti.

 Odluku o odabiru osobe kojoj će se povjeriti obavljanje komunalne djelatnosti održavanja javne rasvjete donosi Općinsko vijeće.

 Odluka o odabiru dostavlja se svim gospodarskim subjektima koji su dostavili svoju ponudu.

 Na temelju odluke Općinskog vijeća iz stavka 4. ovog članka, općinski načelnik sklada ugovor o povjeravanju komunalnih poslova. Obvezni sadržaj ugovora propisan je Zakonom o komunalnom gospodarstvu. Osim obveznih odredbi propisanih zakonom, ugovor može imati i dodatne odredbe.

1. **NAČIN I UVJETI ZA OBAVLJANJE KOMUNALNE DJELATNOSTI NA TEMELJU UGOVORA O KONCESIJI**

Članak 15.

 Djelatnost obavljanja dimnjačarskih poslova obavljaju pravne ili fizičke osobe na temelju pisanog ugovora o koncesiji koji sklapaju s Općinom Ernestinovo.

Članak 16.

 Koncesija se daje na rok od pet godina.

Članak 17.

 Prije početka postupka davanja koncesije, Općina Ernestinovo provodi pripremne radnje sukladno Zakonu o koncesijama.

 Prije početka postupka davanja koncesije, općinski načelnik imenuje Stručno povjerenstvo za koncesiju.

Stručno povjerenstvo za koncesiju ima predsjednika i dva člana.

Članka 18.

 Na postupak davanja koncesije, prikupljanje ponuda, dokumentaciju za nadmetanje primjenjuju se odredbe Zakona o komunalnom gospodarstvu i Zakona o koncesijama.

Članak 19.

 Postupak davanja koncesije započinje danom slanja obavijesti o namjeri davanja koncesije u Elektronički oglasnik javne nabave Republike Hrvatske koju objavljuje općinski načelnik.

 Obavijest o namjeri davanja koncesije nakon njene objave u Elektroničkom oglasniku javne nabave Republike Hrvatske obavezno se objavljuje na službenoj internetskoj stranici Općine Ernestinovo, u neizmijenjenom sadržaju i uz navođenje datuma objave u Elektroničkom oglasniku javne nabave Republike Hrvatske.

 Za računanje rokova mjerodavna je obavijest u Elektroničkom oglasniku javne nabave Republike Hrvatske.

Članak 20.

 Kriteriji na kojima davatelj koncesije temelji odabir najpovoljnije ponude su:

1. ekonomski najpovoljnija ponuda, pri čemu se ocjenjuje:
* kvaliteta usluge (poslovni ugled ponuditelja, jamstva)
* sposobnost ponuditelja za dugoročnu održivost razvoja za vrijeme trajanja koncesije i za kvalitetno ostvarivanje koncesije
* drugi kriteriji propisani Zakonom o koncesijama
1. najviša ponuđena naknada za koncesiju.

Općina Ernestinovo može u Obavijesti o namjeri davanja koncesije utvrditi i dodatne uvjete i mjerila kao kriterij za odabir najpovoljnijeg ponuditelja, ovisno o specifičnostima obavljanja komunalne djelatnosti dimnjačarskih poslova i potrebama lokalnog stanovništva.

Općina Ernestinovo u Obavijesti o namjeri davanja koncesije određuje koji će se kriteriji primijeniti u smislu stavaka 1. i 2. ovog članka.

Članak 21.

 Postupak davanja koncesije provodi Stručno povjerenstvo za koncesiju.

 Povjerenstvo kod otvaranja ponuda sastavlja zapisnik o otvaranju ponuda te zapisnik o pregledu i ocjeni ponuda čiji je sadržaj utvrđen propisima kojima je reguliran postupak javne nabave.

 Na temelju pregleda i ocjene pristiglih ponuda, Stručno povjerenstvo za koncesiju izrađuje izvješće s prijedlogom odluke o davanju koncesije ili s prijedlogom odluke o poništenju postupka davanja koncesije.

 Na temelju prijedloga Stručnog povjerenstva, Općinsko vijeće donosi odluku o davanju koncesije ili odluku o poništenju postupka davanja koncesije.

 Općinsko vijeće poništit će postupak davanja koncesije u slučajevima i na način propisan zakonom kojim se uređuju koncesije.

 Novi postupak davanja koncesije može se pokrenuti nakon što odluka o poništenju postupka koncesije postane izvršna.

 Sadržaj odluke propisan je Zakonom o koncesijama.

Članak 22.

 Osim obveznog sadržaja prema Zakonu o koncesijama, ugovor o koncesiji obvezno sadrži:

* djelatnost za koju se koncesija daje
* rok na koji se koncesija daje
* visinu i način plaćanja naknade za koncesiju
* cijenu i način naplate za pruženu uslugu
* prava i obveze Općine Ernestinovo kao davatelja koncesije
* prava i obveze koncesionara
* jamstva i/ili odgovarajuće instrumente osiguranja koncesionara
* način prestanka koncesije
* ugovorne kazne.

Na postupak sklapanja ugovora, kao i njegov prestanak primjenjuju se odredbe Zakona o koncesijama i Zakona o obveznim odnosima.

1. **ZAVRŠNE ODREDBE**

Članak 23.

 Stupanjem na snagu ove odluke, prestaju važiti:

* Odluka o komunalnim djelatnostima koje se obavljaju na temelju pisanog ugovora („Službeni Glasnik“ Općine Ernestinovo broj 1/05 i 1/08)
* Odluka kojom se određuju uvjeti i mjerila obavljanja usluga putem koncesije i provedbu prikupljanja ponuda natječajem i javnim natječajem za izbor najpovoljnije ponude („Službeni glasnik“ Općine Ernestinovo broj 1/05).

Članak 25.

 Ova Odluka stupa na snagu osmog dana od dana objave u „Službenom glasniku“ Općine Ernestinovo.

KLASA: 363-05/15-05/1

URBROJ: 2158/04-15-1

Ernestinovo, 21. prosinca 2015.

Predsjednik

Općinskog vijeća

Siniša Stražanac